เอกสารบีไออีชี้ชัดรัฐบาลเมินเอ็กซ์โป
เปิดเอกสารบีไออี ชี้ชัดรัฐบาลเมินเอ็กซ์โป ต้นเหตุไทยตกรอบ เปิดทางดูไบเต็งหนึ่งแทน
29 ต.ค. 2565

เปิดเอกสารบีไออี ชี้ชัดรัฐบาลเมินเอ็กซ์โป ต้นเหตุไทยตกรอบ เปิดทางดูไบเต็งหนึ่งแทน
นายอรรคพล สรสุชาติ อดีตผู้อำนวยการสำนักงานส่งเสริมการจัดประชุมและนิทรรศการ (สสปน.) เปิดเผยว่า ในวันที่ 11-12 มิ.ย. จะมีการประชุมใหญ่ของสำนักงานมหกรรมมรดกโลก (บีไออี) เพื่อพิจารณารายงานความพร้อมของแต่ละประเทศที่เสนอตัวแข่งขันเป็นเจ้าภาพเวิลด์เอ็กซ์โป 2020 ที่ฝรั่งเศส ก่อนลงมติตัดสินในเดือน พ.ย. โดยยืนยันแล้วว่าจะไม่มีวาระของไทยเข้าร่วมพิจารณา แต่จะพิจารณาใน 4 ประเทศที่เหลือ คือ รัสเซีย ตุรกี ดูไบ และบราซิล
ทั้งนี้ ในรายงานจากคณะกรรมการบีไออีที่เข้ามาตรวจสอบไทยตั้งแต่ต้นปีที่ผ่านมา ระบุสาเหตุที่ตัดสิทธิประเทศไทยออกแม้ว่าจะเข้าเกณฑ์ในทุกประเด็น โดยเฉพาะพื้นที่จัดงานที่ จ.พระนครศรีอยุธยา ได้รับการชื่นชมถึงการเตรียมงานและความมีส่วนร่วม เพราะรัฐบาลไม่ได้ให้การยืนยันว่าจะสนับสนุน โดยเมื่อวันที่ 19 มี.ค. เลขาธิการบีไออีได้ทำหนังสือถึงรัฐบาล ให้ยืนยันการสนับสนุนการจัดงานตามแผนที่เสนอ โดยให้ตอบกลับก่อนวันที่ 5 เม.ย. 2556 แต่รัฐบาลกลับไม่มีจดหมายตอบ บีไออีจึงไม่สามารถเสนอชื่อไทยต่อที่ประชุมใหญ่ได้
“ขั้นตอนต่อสู้ จากนี้ก็ไม่สามารถทำได้แล้ว ถ้าเขาตัดสิทธิเฉยๆ หรือเห็นรายงานของประเทศอื่นดีกว่าไทยก็ยังดีกว่า แต่นี่เราแพ้ภัยตัวเองตั้งแต่ต้น” นายอรรคพล กล่าว
อย่างไรก็ตาม ในการโหวตคัดเลือกเดือน พ.ย.นี้ เชื่อว่าดูไบจะเป็นตัวเต็ง เพราะคู่แข่งหลักมีเพียงไทยกับดูไบ ส่วนความเสียหายที่เกิดขึ้น นอกจากงบเตรียมการ 150 ล้านบาทแล้ว ยังทำให้ไทยเสียเครดิต และเกิดความไม่มั่นใจในการแข่งขันชิงการจัดงานใหญ่ๆ ในอนาคต